ΓΡΑΠΤΗ ΕΡΩΤΗΣΗ E-3353/98

υποβολή: Maartje van Putten (PSE) προς την Επιτροπή

(16 Νοεμβρίου 1998)

Θέμα: Διασταύρωση διαγονιδιακών φυτών με συγγενή μη διαγονιδιακά φυτά που προορίζονται για ανθρώπινη κατανάλωση

Γνωρίζει η Επιτροπή ότι υπάρχει η δυνατότητα να πραγματοποιηθούν πειράματα στο έδαφος με διαγονιδιακά φυτά, μέσω της χρήσης γονιδιακών δομών που ενέχουν, κατά την κατανάλωση, κίνδυνο για την ανθρώπινη υγεία;

Αντιλαμβάνεται η Επιτροπή ότι υπάρχει ο κίνδυνος, μέσω διασταύρωσης, να μεταφερθούν ακούσια οι εν λόγω γονιδιακές δομές σε συγγενή μη διαγονιδιακά φυτά που προορίζονται για ανθρώπινη κατανάλωση;

Είναι διατεθειμένη η Επιτροπή, στο πλαίσιο της αναθεώρησης της οδηγίας 90/220(1), να προτείνει μέτρα για την αποφυγή διασταυρώσεων στο στάδιο των πειραμάτων που πραγματοποιούνται στο έδαφος, εφόσον εξακολουθεί να μην υπάρχει καμμία βεβαιότητα ως προς την ασφάλεια της εν λόγω γονιδιακής δομής και των προϊόντων έκφρασης στις διάφορες πικοιλίες;

Απάντηση της κ. Bjerregaard εξ ονόματος της Επιτροπής

(8 Ιανουαρίου 1999)

Η οδηγία 90/220/ΕΟΚ για την εσκεμμένη ελευθέρωση γενετικώς τροποποιημένων μικροοργανισμών (GMO) στο περιβάλλον καθορίζει τις προϋποθέσεις για την εσκεμμένη ελευθέρωση GMO για ερευνητικούς και αναπτυξιακούς λόγους (πειράματα πεδίου). Βάσει της οδηγίας τα κράτη μέλη έχουν την υποχρέωση να εξασφαλίζουν ότι λαμβάνονται όλα τα απαραίτητα μέτρα προκειμένου να αποφευχθούν προβλήματα για την ανθρώπινη υγεία και το περιβάλλον λόγω της εσκεμμένης ελευθέρωσης GMO.

Η εσκεμμένη ελευθέρωση για ερευνητικούς και αναπτυξιακούς λογους γενετικώς τροποποιημένων οργανισμών επιτρέπεται μόνο μετά από διεξοδική εκτίμηση των κινδύνων. Σύμφωνα με την οδηγία κατά την εκτίμηση των κινδύνων λαμβάνονται υπόψη όλα τα θέματα που αναφέρονται από το Αξιότιμο Μέλος του Κοινοβουλίου. Αδειες ελευθέρωσης GMO χορηγούνται μόνον εφόσον δεν συντρέχουν λόγοι να θεωρηθεί ότι συνεπάγονται κινδύνους για την ανθρώπινη ζωή και το περιβάλλον. Οταν κρίνεται απαραίτητο, κατόπιν της εκτίμησης των κινδύνων, να απαιτηθεί η λήψη μέτρων για την ελαχιστοποίηση της μεταφοράς γονιδίων, όπως η καθιέρωση συγκεκριμένης απόστασης για να επιτευχθεί η απομόνωση, τα μέτρα αυτά συγκαταλέγονται μεταξύ των προϋποθέσεων για τη χορήγηση της άδειας.

Από το 1986 η Επιτροπή δαπάνησε 31 εκατ. ECU για την έρευνα στον τομέα της βιοασφάλειας, που ασχολήθηκε με τους ενδεχόμενους κινδύνους για την ανθρώπινη υγεία και το περιβάλλον όσον αφορά στους GMO. Από τα αποτελέσματα αυτής της έρευνας προκύπτει ότι η τεχνολογία των γενετικών τροποποιήσεων δεν είναι εξορισμού επικίνδυνη. Οι κίνδυνοι που οφείλονται στην εφαρμογή της τεχνολογίας εξαρτώνται από τα χαρακτηριστικά που εισάγονται στο φυτό. Τα δεδομένα από την έρευνα θα συμβάλουν στη διαμόρφωση του επιστημονικού υπόβαθρου που κρίνεται απαραίτητο για την πλήρη και επαρκή αξιολόγηση των κινδύνων από τους GMO.

Βάσει του άρθρου 4, παράγραφος 3 οι αρχές καλούνται να εκτελούν επιθεωρήσεις και να λαμβάνουν άλλα μέτρα ελέγχου προκειμένου να εξασφαλίζουν τη συμμόρφωση προς την οδηγία και την έκδοση αδειών δυνάμει της οδηγίας.

Η πρόταση της Επιτροπής για τροποποίηση της οδηγίας 90/220/EEC(2) έχει ως στόχο να διατηρηθούν τα υψηλά πρότυπα για την πλήρη εκτίμηση των κινδύνων που συνεπάγεται η εσκεμμένη ελευθέρωση ώστε να εξασφαλισθεί η ανθρώπινη υγεία και το περιβάλλον. Αποσκοπεί επίσης στην εναρμόνιση των διαδικασιών εκτίμησης των κινδύνων και στη μεγαλύτερη αποτελεσματικότητα και διαφάνεια προκειμένου να οικοδομηθεί μακροπρόθεσμα η εμπιστοσύνη του κοινού στο κανονιστικό σύστημα.

(1) ΕΕ L 117 της 8.5.1990, σελ. 15.

(2) COM(98)85 τελικό.